Politieke leier in sop ná vuishou | Netwerk24
Politieke leier in sop ná vuishou
Die leier van die Concerned Drakenstein Residents (CDR) is weer in die sop nadat hy na bewering 'n vrou tydens 'n onlangse optog by die Drakenstein-munisipaliteit aangerand het.
Michael Jacobs en 'n handjievol van sy medelede van dié politieke party het na die munisipale hoofkantoor in Paarl opgeruk en betoog.
Hiertydens het 'n onderonsie tussen Jacobs en 'n vroulike veiligheidsbeampte plaasgevind, waartydens Jacobs glo handgemeen geraak het.
Ná die voorval waarby die gemeenskapsleier/politikus betrokke was, het 'n vroulike veiligheidsbeampte van die munisipaliteit 'n klag van aanranding by die polisie ingedien.
Volgens die vroulike veiligheidswag en getuies het die man en 'n aantal van sy volgelinge – wat aan 'n onwettige optog deelgeneem het – die ingang na die burgersentrum bestorm. Sy het haar plig gedoen en probeer om die hek toe te maak toe die leier hom ingedwing het deur haar uit die pad te stamp.
In die proses het hy na bewering die beampte met die vuis en elmboog in die gesig op haar linkerwang geslaan terwyl hy die gebou binnegedring het. Hy het na bewering aanhou skree en aggressief gevloek terwyl die beampte hulp ontbied het.
Riana Geldenhuis, 'n woordvoerder van die Drakenstein-munisipaliteit, het gesê die DM veroordeel die gedrag van die leier van 'n politieke party by die Paarl-burgersentrum op 8 Oktober "ten sterkste".
"Die munisipaliteit verdra geen vorm van mishandeling of geweld teen enige personeellid nie en sal ten volle met die polisie in die ondersoek saamwerk.
"Die munisipaliteit het vroeër 'n interdik wat sulke gedrag verbied, teen dieselfde persoon verkry en sal dus 'n klagte van minagting van 'n hofbevel indien.
"Die munisipaliteit is veral gekant teen enige vorm van geweld en geslagsgebaseerde geweld (GBV), en het daarom besluit om verlede jaar 'n program bekend te stel genaamd '365 dae teen GBV' om hierdie plaag uit te lig.
"Dit is van mening dat almal 'n geenverdraagsaamheidsbenadering in die geval van geweld moet beoefen."